**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Οκτωβρίου 2020, ημέρα Πέμπτη και ώρα 13.20΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Κωνσταντίνο Καραμανλή, σύμφωνα με το άρθρο 32§9 του Κανονισμού της Βουλής, σχετικά με την προσυμβατική διαδικασία για το έργο «Διευθέτηση Ρέματος Εσχατιάς – Τμήμα από Συμβολή Αγωγού Ευπυρίδων έως Λεωφόρο Πάρνηθος».  Στη συνεδρίαση παρέστησαν ο Υπουργός Υποδομών και Μεταφορών, κ. Κωνσταντίνος Καραμανλής, ο Υφυπουργός Υποδομών κ. Γιάννης Κεφαλογιάννης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Δούνια Παναγιώτα (Νόνη), Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Καφαντάρη Χαρά, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κατσώτης Χρήστος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας ημέρα. Ξεκινά η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Κωνσταντίνο Καραμανλή, σύμφωνα με το άρθρο 32§9 του Κανονισμού της Βουλής, σχετικά με την προσυμβατική διαδικασία για το έργο «Διευθέτηση Ρέματος Εσχατιάς – Τμήμα από Συμβολή Αγωγού Ευπυρίδων έως Λεωφόρο Πάρνηθος».

Θα ξεκινήσουμε με την τοποθέτηση του κ. Υπουργού. Στη συνέχεια, θα γίνουν ερωτήσεις για το συγκεκριμένο θέμα και η παράκλησή μου είναι να μην αναδείξουμε σήμερα θέματα άλλων περιοχών, αλλά να επικεντρωθούμε στο συγκεκριμένο ευαίσθητο ζήτημα, για το οποίο ο Υπουργός είχε την ευαισθησία να έρθει να ενημερώσει την Επιτροπή μας.

Από πλευράς μου, γνωρίζοντας το πρόβλημα που δημιουργείται με τη συγκεκριμένη διευθέτηση του έργου εδώ και χρόνια, θεωρώ ότι είναι πάρα πολύ σημαντικό για την περιοχή και μακάρι να προχωρήσει το ταχύτερο δυνατόν.

Τον λόγο έχει ο κ. Καραμανλής.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε. Αγαπητοί συνάδελφοι, έχω τη χαρά να βρίσκομαι για δεύτερη φορά στη Διαρκή Επιτροπή Παραγωγής και Εμπορίου, προκειμένου να την ενημερώσω, βάσει του άρθρου 32 παρ. 9 του Κανονισμού της Βουλής. Αυτή τη φορά η ενημέρωση έχει να κάνει με μία, εξαιρετικά, σημαντική σύμβαση που πρόκειται να υπογραφεί στο πλαίσιο της ευρύτερης αντιπλημμυρικής θωράκισης της χώρας.

Όπως είπε και ο Πρόεδρος της Επιτροπής, ο κ. Βλάχος, μιλάμε για τη διευθέτηση του Ρέματος Εσχατιάς και ιδίως για το Τμήμα από τη Συμβολή Αγωγού Ευπυρίδων έως τη Λεωφόρο Πάρνηθος, συνολικού προϋπολογισμού ογδόντα έξι εκατομμυρίων διακοσίων χιλιάδων ευρώ (86.200.000 €), με τη χρηματοδότηση μέσω του ΕΣΠΑ.

Συνοπτικά, να σας αναφέρω, ότι το υπό συμβασιοποίηση έργο, αφορά το τρίτο και τελευταίο τμήμα του Ρέματος της Εσχατιάς, με το οποίο ολοκληρώνεται η διευθέτηση του Ρέματος από τη συμβολή του στον Κηφισό μέχρι τη Λεωφόρο Πάρνηθος στον Δήμο Αχαρνών.

Έχει, ήδη, ολοκληρωθεί η διευθέτηση του πρώτου τμήματος στην οδό Φλέβας, ενώ το δεύτερο και μεσαίο τμήμα από την πλατεία Ιλίου μέχρι το Ρέμα Ευπυρίδων βρίσκεται στο τελικό στάδιο ολοκλήρωσης κατασκευής.

 Κύριος στόχος του έργου που συζητάμε σήμερα αποτελεί η αντιπλημμυρική προστασία των περιοχών, κυρίως, του Δήμου Αχαρνών, αλλά και των Δήμων Φυλής και Αγίων Αναργύρων – Καματερού. Για το σύνολο, σχεδόν, των περιοχών που διασχίζουν τα Ρέματα, υπάρχει εγκεκριμένο ρυμοτομικό σχέδιο. Λέω «σχεδόν», διότι υφίστανται κάποια μικρά τμήματα που βρίσκονται ακόμη εκτός σχεδίου.

Πιο αναλυτικά και σε ότι αφορά στις διαδικασίες. Τον Ιούλιο του 2019, δημοσιεύθηκε η διακήρυξη. Η διαδικασία που ακολουθήθηκε ήταν αυτή της, πλέον, συμφέρουσας από οικονομικής άποψης προσφοράς, όπως προβλέπει, άλλωστε, ο ν. 4412.

Καταληκτική ημερομηνία για την υποβολή των προσφορών, ήταν η 19 Σεπτεμβρίου του 2019. Προσφορές υπέβαλαν πέντε εταιρείες. Προσωρινός ανάδοχος αναδείχθηκε η «ΙΝΤΡΑΚΑΤ» με μέση έκπτωση 47,18%. Σε ό,τι αφορά στα της διαδικασίας της επιτροπής του διαγωνισμού, θα ήθελα να υπογραμμίσω το γεγονός, ότι κανένας από τους λοιπούς συμμετέχοντες δεν κατέθεσαν ενώπιον της Ανεξάρτητης Αρχής Προδικαστικών Προσφυγών κάποια προδικαστική προσφυγή. Η κατακύρωση του αποτελέσματος έγινε με Υπουργική Απόφαση στις 23 Μαρτίου του 2020 και ακολούθως, στις 12 Μαΐου λάβαμε το «πράσινο φως» από το Ελεγκτικό Συνέδριο. Η υπογραφή της σύμβασης έχει προγραμματιστεί για την επόμενη Παρασκευή 30 Οκτωβρίου.

Αξίζει να σημειωθεί πως αυτό το έργο είναι ένα πολύ σημαντικό έργο, γιατί γίνεται σε μία περιοχή, όπου πρέπει να λάβουμε υπόψη μας μία σειρά από ανισότητες. Αφενός, το έργο χωροθετείται από περιοχές που παρουσιάζουν υψηλές οικονομικές, όσο και περιβαλλοντικές ανισότητες, αφετέρου, η πληθυσμιακή εξέλιξη των περισσότερων Δήμων της περιοχής, κατά τα τελευταία 30-40 χρόνια, πραγματοποιήθηκε χωρίς στην ουσία ιδιαίτερο προγραμματισμό, με αποτέλεσμα οι εν λόγω Δήμοι να μην έχουν τις δυνατότητες οι ίδιοι να κάνουν τις υποδομές για να αντιμετωπίσουν τα προβλήματα που δημιουργούνται.

Λόγω, λοιπόν, αυτής της έντονης αστικοποίησης έχει πραγματοποιηθεί σε τμήμα της περιοχής με αυθαίρετη δόμηση, έχουν πολλαπλασιαστεί οι επεμβάσεις στα ρέματα, τα οποία, στο σύνολό τους, δεν είναι οριοθετημένα. Αυτός, άλλωστε, είναι και ο λόγος που η «λεκάνη» απορροής του Κηφισού, στην οποία περιλαμβάνεται και το Ρέμα Εσχατιάς, ανήκει στις περιοχές, δυνητικά, υψηλού κινδύνου πλημμύρας, σύμφωνα με τον χάρτη επικινδυνότητας πλημμύρας. Αυτή, λοιπόν, είναι και η σπουδαιότητα του εν λόγω έργου.

Η αντιπλημμυρική προστασία της περιοχής διαρθρώνεται σε τέσσερα επιμέρους έργα. Είναι τα έργα διευθέτησης του Ρέματος Εσχατιάς, στο τμήμα μεταξύ του Ρέματος Ευπυρίδων στο Καματερό και της Λεωφόρου Πάρνηθας στο δήμο Αχαρνών, έργα διευθέτησης Ρέματος Αγίου Γεωργίου, έργα διευθέτησης Ρέματος Πικροδαφνέζας και έργα ανάπλασης του χώρου διέλευσης των Ρεμάτων Εσχατιάς και Αγίου Γεωργίου.

Κλείνοντας θα ήθελα να υπογραμμίσω, πώς αυτό το έργο περιλαμβάνεται στο ευρύτερο πακέτο των δέκα αντιπλημμυρικών έργων, συνολικού προϋπολογισμού 438 εκατομμύριων ευρώ.

Στο σημείο αυτό, πρέπει να επισημάνω, ότι η διαπραγμάτευση όλης αυτής της διαδικασίας για τα συγκεκριμένα έργα ξεκίνησε από την προηγούμενη Κυβέρνηση και εμείς ολοκληρώσαμε τη διαπραγμάτευση με την Ευρωπαϊκή Τράπεζα Επενδύσεων. Αυτό, νομίζω, δείχνει ότι υπάρχει μία συνέχεια, εκεί που χρειάζεται στο Κράτος. Με την Ευρωπαϊκή Τράπεζα Επενδύσεων έχουμε δεσμευτεί για ποσό 150 εκατομμυρίων ευρώ και 70 εκατομμύρια ευρώ. Θα καταθέσω στα Πρακτικά τον πίνακα των δέκα έργων που θα ολοκληρωθούν και θα συμβασιοποιηθούν μέσα στο 2020.

Είμαι στη διάθεσή σας για οποιαδήποτε ερώτηση ή διευκρίνιση, επί του θέματος αυτού. Κύριε Πρόεδρε, θα καταθέσω τον Πίνακα με τα έργα.

*(Στο σημείο αυτό γίνεται η κατάθεση των εγγράφων στα Πρακτικά)*

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είναι δεδομένο ότι το συγκεκριμένο Ρέμα έχει δώσει, πολλές φορές, πλημμύρες και καταστροφές στην ευρύτερη περιοχή και οπωσδήποτε, η διευθέτησή του θα δώσει «ανάσα» σε όλους τους κατοίκους. Ισχύει αυτό που είπε ο κ. Υπουργός, δηλαδή, ότι, προφανώς, υπάρχουν αυθαιρεσίες δεξιά και αριστερά του Ρέματος. Δεν έχω λεπτομερή γνώση, αν υπάρχουν και πιο κραυγαλέες, οι οποίες, όμως, με αυτή τη διευθέτηση πρέπει να τελειώσουν, γιατί δεν μπορεί να επαναλαμβάνονται αυτά τα καταστροφικά φαινόμενα στην ευρύτερη περιοχή.

Κύριε Υπουργέ, ξεκινώντας τον κύκλο των ερωτήσεων των συναδέλφων, θα έλεγα ότι δεν πρόσεξα αν έχετε κάποιο συγκεκριμένο χρονοδιάγραμμα για το έργο. Δηλαδή, αν έχει προσδιοριστεί και πώς πρόκειται να προχωρήσει, ούτως ώστε να στείλουμε και ένα πρακτικό μήνυμα σήμερα στους πολίτες της περιοχής, για το πότε, περίπου, μπορούν να τελειώσουν τα «βάσανά» τους -επιτρέψτε μου να χρησιμοποιήσω αυτή τη λέξη- από τα προβλήματα που δημιουργεί το συγκεκριμένο ρέμα.

Έχουν ζητήσει τον λόγο αρκετοί συνάδελφοι. Η παράκλησή μου προς όλους είναι να αναδείξουμε μόνο το συγκεκριμένο θέμα, γιατί είναι πολύ σημαντικό και να μην αναφερθούμε, ανά την Ελλάδα, και όπου υπάρχουν προβλήματα. Χαιρόμαστε που είναι ο Υπουργός σήμερα μαζί μας. Προφανώς, και υπάρχουν εκκρεμότητες σε διάφορα μέρη, αλλά δεν είναι στη σημερινή ημερήσια διάταξη. Ό,τι άλλο υπάρχει, θα το δούμε, εν καιρώ. Έτσι κι αλλιώς, η σημερινή ενημέρωση γίνεται με πρωτοβουλία του Υπουργού και η Βουλή ανταποκρίθηκε αμέσως, εντός δεκαημέρου, στην υλοποίηση του αιτήματός του. Άρα, και στο μέλλον, εφόσον υπάρχουν τέτοιες ενημερώσεις, η Βουλή και η Επιτροπή μας θα ανταποκριθούν άμεσα.

Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Να καλωσορίσω και εγώ τον κύριο Υπουργό στην Επιτροπή.

Το Ρέμα της Εσχατιάς, με ένα κομμάτι του Κηφισού, είναι το τελευταίο Ρέμα που έχει μείνει στην ευρύτερη περιοχή της Δυτικής Αθήνας. Τα περισσότερα ρέματα, έτσι και αλλιώς, έχουν υπογειοποιηθεί. Άρα, το ενδιαφέρον είναι πολύ συγκεκριμένο και είναι αρκετά τοπικό.

Στο σημείο αυτό, θέλω να επισημάνω ένα γενικότερο ζήτημα, ένα γενικότερο πλαίσιο, μία διαφωνία με τις πολιτικές που έχουν εφαρμοστεί και από την προηγούμενη Κυβέρνηση και από την Κυβέρνηση της Ν.Δ., αλλά και της προηγούμενες Κυβερνήσεις γενικά, σε ότι αφορά στη διαχείριση των ρεμάτων. Το σημείωσε ο Υπουργός, αλλά μάς ενδιαφέρει να το δούμε και στην πράξη. Τα ρέματα πλημμυρίζουν, κατά κανόνα, όταν υπάρχει ένα ακραίο καιρικό φαινόμενο σε συνδυασμό με τις στενώσεις. Εκεί είναι το ζήτημα, γιατί εκεί υπάρχει αυθαίρετη και νόμιμη δόμηση και κατασκευές που οδηγούν σε αυτές τις στενώσεις. Νόμιμη δόμηση, γιατί έχει πάρει τις απαραίτητες άδειες, παρ’ όλο που δεν θα έπρεπε να βρίσκεται εκεί και αυθαίρετη, γιατί δεν πήρε άδειες και δεν θα έπρεπε να βρίσκεται εκεί. Μπορεί, επίσης, να υπάρχουν δημόσια έργα, όπως έχουμε στην περίπτωση του Ρέματος της Πικροδάφνης και τη συμβολή του με την παραλιακή λεωφόρο και τη γέφυρα που υπάρχει εκεί, τα οποία οδηγούν σε στένωση και άρα, σε πλημμυρικά φαινόμενα.

 Αν θέλουμε, να αποφύγουμε τις πλημμύρες, πραγματικά, πρέπει να εστιάσουμε στις στενώσεις. Η διαχείριση που γίνεται ως τώρα οδηγεί σε περαιτέρω αύξηση του πλημμυρικού κινδύνου, γιατί, είτε με τη διευθέτηση των ρεμάτων έχουμε πιο ευθύγραμμα ρέματα, άρα, μεγαλύτερη ταχύτητα κίνησης του νερού, άρα, μεγαλύτερο κορεσμό των υποδοχέων, όπως είναι ο Κηφισός, είτε έχουμε περιορισμό της κοίτης με τα σαρζανέτια ή οποιαδήποτε άλλη εργολαβική επιλογή. Από τη στιγμή, όμως, που περιορίζουμε την κοίτη, έχουμε πάλι αύξηση του πλημμυρικού κινδύνου. Οπότε αυτές οι δύο μέθοδοι, που χρησιμοποιούνται ως τώρα, οδηγούν μεσομακροπρόθεσμα σε αύξηση του πλημμυρικού κινδύνου κι αυτό πρέπει να το κοιτάξουμε πάρα πολύ σοβαρά, όταν έχουμε απέναντί μας την Κλιματική Αλλαγή, η οποία θα εντείνει τα ακραία καιρικά φαινόμενα.

Θα ήθελα, να καλέσω το Υπουργείο και τα υπόλοιπα Κόμματα, που έχουν διαχειριστεί Κυβέρνηση ή θέλουν να διαχειριστούν Κυβέρνηση στο μέλλον, να υπάρξει μία ριζική αλλαγή αυτού του προτύπου στην αντιμετώπιση των πλημμυρικών φαινομένων και να μην συνεχίσουμε να πηγαίνουμε στη «θυσία» των τελευταίων φυσικών στοιχείων μέσα στον αστικό ιστό, αλλά κι εκτός αστικού ιστού, καθώς αντίστοιχες διευθετήσεις σχεδιάζονται και για τα ρέματα στα Μεσόγεια, γιατί διαφορετικά πηγαίνουμε σε μία απώλεια της βιοποικιλότητας και των τελευταίων φυσικών οικοσυστημάτων και σε αύξηση του πλημμυρικού κινδύνου. Τελικά, είναι έργα, τα οποία έχουν, το ένα μετά το άλλο, αποδειχθεί αναποτελεσματικά κι, όμως, τα συνεχίζουμε και οι μόνοι που κερδίζουν είναι οι εργολάβοι.

Εγώ, θα ήθελα, να καλέσω την Επιτροπή μας και το Υπουργείο, αλλά και τα υπόλοιπα Κόμματα να δεσμευτούν σε μία αλλαγή μοντέλου στη διαχείριση των πλημμυρών. Να μάθουμε και από τις πρόσφατες καταστροφές στην Εύβοια, όπου είχαμε στη μία περίπτωση, κορμούς κι έναν καινούργιο δρόμο, να κλείνει, εν μέρει, το ρέμα πίσω από τα Πολιτικά και να έχουμε τις πλημμύρες, ενώ σε άλλη περίπτωση, είχαμε μία πυρκαγιά, χωρίς επαρκή αποκατάσταση και κορμοδεσιές κ.λπ., που θα επέτρεπαν τη συγκράτηση των εδαφών στα Ψαχνά. Είχαμε, όμως, και δόμηση σε μία περιοχή που δε θα έπρεπε να υπάρχει δόμηση, στην περιοχή που, φυσικά, πλημμυρίζει ο Λήλαντας, και μιλάμε για το Μπούρτζι.

Οπότε ας πάρουμε τα μαθήματα και ας αντιμετωπίσουμε αυτό που προκαλεί τις πλημμύρες, που είναι οι στενώσεις.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε. Επιτρέψτε μου, παρ’ όλο που το θέμα μας είναι πάρα πολύ συγκεκριμένο, να πω ότι είμαστε κι εμείς πάρα πολύ ικανοποιημένοι, διότι μόλις πριν από λίγο ανακοινώθηκαν οι ποινές για τη δίκη της Χρυσής Αυγής και το διευθυντήριο της εγκληματικής αυτής οργάνωσης οδεύει προς τη φυλακή. Είναι μία πολύ σημαντική στιγμή για τη Δημοκρατία μας και καλείται ο πολιτικός κόσμος να μην κάνει τα λάθη του παρελθόντος. Δηλαδή, να μην αναπαράξει συνθήματα και θέσεις, οι οποίες γεμίζουν τα ιδεολογικά και πολιτικά «ντεπόζιτα» και τα «αμπάρια» ακροδεξιών οργανώσεων και εκφράσεων. Είναι μία πάρα πολύ σημαντική στιγμή.

Κύριε Υπουργέ, θέλω, καταρχήν, να ξεκινήσω λέγοντας ότι είναι θετικό, ότι κάνατε ένα βήμα στην εισήγησή σας και αναγνωρίσατε το ότι και αυτό είναι ένα έργο, που είχε ξεκινήσει και είχε δρομολογηθεί από την προηγούμενη διακυβέρνηση. Θα ήθελα, να σας παρακινήσω, το παράδειγμα και της πολιτικής τοποθέτησης, αλλά και της υλοποίησης αυτής να το ακολουθήσατε και για τα άλλα μεγάλα δημόσια έργα. Νομίζω ότι θα ήταν σε πολύ καλύτερη κατάσταση και η υλοποίηση των μεγάλων υποδομών, που είχαμε εμείς δρομολογήσει, αλλά θα είχατε και την ευκαιρία να συνδέσετε το όνομά σας με την αναζωογόνηση, τουλάχιστον, ενός κλάδου της ελληνικής οικονομίας που θα άφηνε πίσω ένα πάρα πολύ σημαντικό, βελτιωμένο και πιο παραγωγικό απόθεμα υποδομών.

Χαρακτηριστικά, θέλω να πω ότι -και αυτό δεν πρέπει να επαναληφθεί- την περίοδο 2010-2014 δεσμεύτηκαν για αντιπλημμυρικά έργα αρμοδιότητας του Υπουργείου Υποδομών και Μεταφορών 3.600.000 €, ενώ την περίοδο 2015 – 2017, σχεδόν, 350 εκατομμύρια.

Σε αυτόν το δρόμο θα θέλαμε να σας καλέσουμε να βαδίσετε και να επιταχύνετε τον σχεδιασμό, τον οποίο εμείς είχαμε δρομολογήσει και κοντεύαμε να ολοκληρώσουμε. Θα θέλαμε, βεβαίως, να ακούσουμε και μία κουβέντα, σε σχέση με το τι συμβαίνει με τα ρέματα στη Ραφήνα, με το Ρέμα του Αγίου Γεωργίου και το Ρέμα στο Μάτι.

Θέλω να ρωτήσω πάρα πολύ συγκεκριμένα για το ρέμα της Εσχατιάς, πρώτον, πότε ολοκληρώθηκε η ωρίμανση του έργου, δεύτερον, πότε δεσμεύθηκαν τα χρήματα για την υλοποίησή του και τρίτον, πότε δημοσιεύθηκαν τα τεύχη δημοπράτησης.

Τέλος, κύριε Υπουργέ, θα πρέπει να βρούμε την ευκαιρία να κάνουμε μία ξεχωριστή συζήτηση, για το τι γίνεται με τα μέσα μαζικής μεταφοράς, μία συζήτηση που έχει ξεκινήσει, με αφορμή την έξαρση των κρουσμάτων, που είχαμε τη δυνατότητα να διαπιστώσουμε, επειδή διπλασιάστηκαν τα τεστ και κρατήστε το αυτό. Την τελευταία εβδομάδα, είχαμε μέσο όρο 12.000 τεστ και χθες είχαμε 24.000 τεστ. Άρα, είχαμε μία άνοδο κρουσμάτων, που πάει «χέρι - χέρι» με την άνοδο των τεστ.

Άρα, λοιπόν, θα πρέπει να «ανοίξουμε» μία πάρα πολύ σοβαρή κουβέντα για το τι συμβαίνει με τα μέσα μαζικής μεταφοράς. Καλώ και εσάς προσωπικά, αλλά και την Κυβέρνηση συνολικά και την κοινοβουλευτική πλειοψηφία να μην καταφύγει στην εύκολη πολιτική δίοδο, που λέει ότι φταίνε οι πλατείες και οι συνωστισμοί των νέων που παίρνουν μια μπύρα από το περίπτερο και την πίνουν στην πλατεία. Ο συνωστισμός στα μέσα μαζικής μεταφοράς, αυτή τη στιγμή, είναι αποκαρδιωτικός και στα σταθερής τροχιάς και στα λεωφορεία. Δεν σας μιλάω για τον προαστιακό, που από μέσο σταθερής τροχιάς που είχε κάθε μισή ώρα δρομολόγιο, τώρα κοντεύει να γίνει μέσο ασταθούς εμφανίσεως και παρέλευσης.

Άρα, πρέπει να βρούμε, κύριε Υπουργέ και κύριε Πρόεδρε της Επιτροπής μας, μία ευκαιρία και μία δυνατότητα να τα συζητήσουμε αναλυτικά και να συνειδητοποιήσουμε, ότι η Κλιματική Αλλαγή μάς υποχρεώνει το ζήτημα των υποδομών να το αντιμετωπίσουμε, υπό το γεγονός ότι αυτή συμβαίνει αυτή τη στιγμή και αυτό δεν αφορά μόνο έργα, τα οποία σχεδιάζονται και υλοποιούνται, αφορά και την αναβάθμιση υποδομών, οι οποίες, ήδη, υπάρχουν.

Κλείνω με το εξής. Είχα την ευκαιρία και τη δυνατότητα να πάω τρεις φορές στην Καρδίτσα. Το ορεινό δίκτυο των δρόμων, είναι το δίκτυο του 1950, διότι οι καινούργιοι δρόμοι έχουν υποστεί μεγάλες καταστροφές. Και για τον Νομό σάς καταθέτουμε την έκκλησή μας για ένα τεράστιο πρόγραμμα ανασυγκρότησης που θα αφορά, όχι μόνο στην αποκατάσταση των εισοδημάτων στις πληγείσες περιοχές και του σχηματισμένου κεφαλαίου που κατεστράφη, αλλά και στην ανασυγκρότηση και την αναβάθμιση όλων των υποδομών, με τρόπο που να είναι συμβατός με τα καιρικά φαινόμενα τα οποία επιφέρει η Κλιματική Αλλαγή.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, κ.κ. Υπουργοί, θα απαντήσω ουσιαστικά, mot ‘a mot, στον κ. Παππά, ο όποιος είναι νέος Τομεάρχης του ΣΥΡΙΖΑ και μάλλον δεν έχει ενημερωθεί πολύ καλά για όλα τα θέματα σε βάθος. Αντιπαρέρχομαι, βέβαια, τα θέματα για τα οποία αναφέρθηκε ως επιτυχίες και ως έργα, τα οποία είχε δρομολογήσει η προηγούμενη Κυβέρνηση. Φαντάζομαι ότι εννοεί τα «γονατογραφήματα» για το Καστέλι. Πιθανώς, να εννοεί και το «γονατογράφημα» για τον ΒΟΑΚ. Αυτό που έχω να του πω είναι ότι ήταν μέρος μιας Κυβέρνησης, που, όπως η ταινία «Η ζωή των άλλων», εγκαινίαζε έργα άλλων. Ακόμη και για το συγκεκριμένο, του θυμίζω ότι τα έργα στην Εσχατιά ξεκίνησαν το 2012, όπου έγινε η μεγάλη εργολαβία.

Επίσης, αυτό που γνωρίζω είναι, ότι επί τέσσερα χρόνια ένα αρκετά «ώριμο έργο» δεν το δημοπρατήσατε. Δηλαδή, τη δεύτερη φάση της Εσχατιάς. Και δεν το δημοπρατήσατε, γιατί υπήρχαν κάποιες συμπληρωματικές συμβάσεις -πραγματικά υπήρχαν- αλλά θα μπορούσατε να το είχατε, ήδη, δημοπρατήσει.

Έρχομαι τώρα στο θέμα των μεταφορών. Τι να πω; Στο τέλος, στη Θεσσαλονίκη και στην Αθήνα, αν συνεχιζόταν η πολιτική σας, θα μεταφέρονταν με ΡΕΟ οι πολίτες.

**ΠΟΛΛΟΙ ΒΟΥΛΕΥΤΕΣ:** (Ομιλούν εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ, μην κάνουμε λογοκρισία. Παρακάλεσα από την αρχή όλους να επικεντρωθούμε στο συγκεκριμένο θέμα. Όμως, άνοιξε κουβέντα και για κάτι άλλο. Εγώ το είπα και για τους συναδέλφους και για τον Υπουργό, δηλαδή, να μην συνεχίσουμε με αυτό. Τώρα, αν κάποιος συνάδελφος θέλει να σχολιάσει κάτι που ελέχθη, δεν μπορεί να υπάρχει ούτε λογοκρισία, ούτε αυτού του είδους οι αντιδράσεις. Σας παρακαλώ πολύ. Σε αυτή την Επιτροπή, τουλάχιστον, έχουμε μάθει να μιλάμε και να ακούμε και παρακαλώ πολύ να ακούμε.

Συνεχίστε και ολοκληρώστε, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Στην Καρδίτσα, δεν ξέρει ο κ. Παππάς, ότι αν είχε υλοποιηθεί η μερική εκτροπή του Αχελώου, που ήταν το 1/11 της αρχικής που κατέπεσε, θα είχε γίνει και το φράγμα στο Μουζάκι και δεν θα πλημμύριζε ο μισός Νομός Καρδίτσας και έχω και στοιχεία για αυτό.

Σε ότι αφορά στο συγκεκριμένο έργο που συζητάμε, θέλω να ρωτήσω τον κ. Υπουργό, αν προβλέπεται να γίνουν και τα έργα ανάπλασης, διότι θα πρέπει να γίνει ένα έργο ανάπλασης και, πραγματικά, η περιοχή να αλλάξει «πρόσωπο». Εκτός, δηλαδή, από το αντιπλημμυρικό έργο να γίνει και το έργο της ανάπλασης.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ πολύ. Κύριε Πρόεδρε, κύριε Υπουργέ, αντιπαρέρχομαι όλα αυτά τα οποία άκουσα από τον συνάδελφο της Νέας Δημοκρατίας πριν, που -επιτρέψτε μου να πω- με περίσσιο θράσος αναφέρθηκε στις μεγάλες φυσικές καταστροφές, οι οποίες γίνονται το τελευταίο διάστημα στη χώρα μας.

Η Νέα Δημοκρατία επαναφέρει παλιά σχέδια, όπως την εκτροπή του Αχελώου, μήπως και μπορέσουν να καλύψουν τις σοβαρές αδυναμίες, ανεπάρκειες και «εγκληματικές» παραλείψεις. Δεν μπορούμε να μιλάμε γι’ αυτά που έγιναν στην Καρδίτσα και να λέμε ότι φταίει η εκτροπή του Αχελώου στο Μουζάκι. Πώς χτίστηκε ένα Κέντρο Υγείας πάνω στην κοίτη του ποταμού; Υπάρχουν σοβαρές ευθύνες και στην τοπική Περιφέρεια και στους Δήμους και υπάρχουν και παραλείψεις δεκαετιών. Δεν μπορούμε να μιλάμε έτσι με συνθήματα.

Οι μεγάλες φυσικές καταστροφές, οι οποίες έγιναν και θα γίνονται, αν δεν ληφθούν συγκεκριμένα μέτρα σε παγκόσμιο, αλλά και σε τοπικό επίπεδο για την κλιματική κρίση την οποία αντιμετωπίζουμε, απαιτούν έναν νέο τρόπο σχεδιασμού υποδομών με την παράμετρο της Κλιματικής Αλλαγής να είναι σημαντική. Πρέπει να μάθουμε να σχεδιάζουμε αλλιώς. Αυτό δεν σημαίνει, ότι όποια έργα υποδομών υπάρχουν αυτή τη στιγμή, δεν πρέπει να ελεγχθούν, να ενισχυθούν και να ληφθούν συγκεκριμένες πρωτοβουλίες για να μην έχουμε αυτά που ζήσαμε πρόσφατα.

Έρχομαι τώρα στο σημερινό έργο. Κύριε Υπουργέ, όπως γνωρίζετε καλά, επί δεκαετίες, η περιοχή της Δυτικής Αθήνας ήταν εγκαταλελειμμένη από την υπόλοιπη Αθήνα. Από τις πολιτικές των Κυβερνήσεων της Νέας Δημοκρατίας και του ΠΑ.ΣΟ.Κ. που επί δεκαετίες κυβέρνησαν, η Δυτική Αθήνα ήταν η «πίσω αυλή» της Αθήνας και είχε πολύ σοβαρό πρόβλημα με πλημμυρικά φαινόμενα. Υπήρχε έλλειψη αντιπλημμυρικών έργων και υποτίμηση, ακόμη και του κόσμου, που μένει εκεί.

Το 2016, η Κυβέρνηση του ΣΥΡΙΖΑ προώθησε την αντιπλημμυρική «θωράκιση» της Δυτικής Αθήνας, μετά από τις καταστροφικές πλημμύρες στους Δήμους Ιλίου, Αγίων Αναργύρων, Καματερού και προώθησε τέσσερα έργα, συνολικού ύψους 112,1 εκατομμυρίων ευρώ. Πρόκειται για βασικές και συμπληρωματικές υποδομές στο έργο της Εσχατιάς, με τη συνδυασμένη κατασκευή των οποίων, μετά από πολλές δεκαετίες, «άνοιξε ένα παράθυρο» ασφάλειας και προστασίας των κατοίκων.

Το 2016, επιλύθηκαν από το Υπουργείο Μεταφορών συσσωρευμένα προβλήματα, επιταχύνθηκαν οι εκτελούμενες εργασίες και ολοκληρώθηκε η κατασκευή του κλειστού δίδυμου αγωγού της Εσχατιάς, αυξάνοντας την παροχετευτικότητα του αγωγού από 40 σε 320 κυβικά μέτρα νερού, ανά δευτερόλεπτο. Δηλαδή, οκταπλασιάστηκε η αντιπλημμυρική προστασία της Δυτικής Αττικής στις συγκεκριμένες περιοχές. Επίσης, «θωρακίστηκαν» παραρεμάτιες περιοχές από ακραία καιρικά φαινόμενα που ήταν κάτι το σύνηθες.

Η Περιφέρεια είχε αρμοδιότητα τη συντήρηση των πρανών του ρέματος και συνεχώς, μέσω εργολαβιών παρενέβαινε, όπου χρειαζόταν, για την άρση επικινδυνοτήτων. Αυτό έγινε από την Περιφέρεια, επί Ρένας Δούρου «Δύναμη Ζωής» στο Ζεφύρι και στο Καματερό.

 Επίσης, το 2016 η Περιφέρεια Αττικής -ξέρουμε ποια ήταν Περιφερειάρχης τότε -μετά από εκτεταμένη καταστροφή που υπέστησαν τα πρανή του ρέματος της Εσχατιάς, κατά μήκος της οδού Λάμπρου Κατσώνη στον Δήμο Αγίων Αναργύρων, από έντονο πλημμυρικό φαινόμενο το 2015, δημοπράτησε και εκτέλεσε την αποκατάσταση μέρους του Ρέματος Εσχατιάς, προϋπολογισμού 850.000 ευρώ.

Κύριε Υπουργέ, θα ήθελα να δώσετε «βάρος» σε ένα αίτημα των κατοίκων του Δήμου Ιλίου, εκεί, δηλαδή, όπου έγινε ο κλειστός δίδυμος αγωγός. Είναι ένας μεγάλος χώρος και το αίτημά τους, εδώ και χρόνια, είναι να γίνει χώρος πρασίνου. Να γίνει μία «πράσινη» διαδρομή πάνω από τον αγωγό και γι’ αυτό τον λόγο θα ήθελα στον σχεδιασμό -και εύχομαι να ολοκληρωθούν όλα αυτά τα έργα επιτέλους, γιατί εμάς μας ενδιαφέρει να «θωρακιστεί» αντιπλημμυρικά η Δυτική Αθήνα και συνολικά η Αθήνα- να υπάρχει και ο χώρος πρασίνου και να αποδοθεί στο Δήμο. Καταλαβαίνουμε όλοι τη σημασία που έχουν όλοι οι χώροι πρασίνου μέσα στο αστικό τοπίο.

Αυτά ήθελα να πω ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ :** Ευχαριστώ, κύριε Πρόεδρε. Ευχαριστώ, κύριε Πρόεδρε. Συζητάμε σήμερα στο πλαίσιο της ενημέρωσης της Επιτροπής για τα στοιχεία του φακέλου της προσυμβατικής διαδικασίας γι’ αυτό το πολύ σημαντικό έργο της διευθέτησης του Ρέματος Εσχατιάς. Ένα έργο που είχε αποφασιστεί από το 2000, περίπου, να δρομολογηθεί, ώστε να αντιμετωπιστούν τα προβλήματα που δημιουργούσε το συγκεκριμένο Ρέμα στην ευρύτερη περιοχή. Δηλαδή, να γίνει ο εγκιβωτισμός, η διευθέτηση με αύξηση της διατομής.

Υπήρχε η οριστική μελέτη από το 2010. Όμως, φτάσαμε στη δημοπράτηση το 2019, μετά από πολλά χρόνια. Εδώ θα θέλαμε μία απάντηση, τι έγινε σε όλο αυτό το διάστημα, δεδομένου ότι το έργο εντάχθηκε στο ΕΣΠΑ 2014 – 2020, μετά από τον προγραμματισμό που είχε γίνει από τις κυβερνήσεις, από το 2009 μέχρι το 2014, με την απόφαση της Εκτελεστικής Επιτροπής της Ευρωπαϊκής Επιτροπής στις 18/12/2014 και αφορούσε στο Επιχειρησιακό Πρόγραμμα ΥΜΕΠΕΡΑΑ, Υποδομές Μεταφορών, Περιβάλλον και Αειφόρος Ανάπτυξη και ήταν στις δράσεις ανάπτυξη και εφαρμογή μέτρων, διαχείριση των κινδύνων πλημμυρών, όπου αναφέρεται το συγκεκριμένο έργο, μαζί με το έργο της αντιπλημμυρικής προστασίας της Άρτας, ένα έργο που το είχα παρακολουθήσει από κοντά και το οποίο, όμως, δεν είχε την τύχη να έχουμε ένα αντίστοιχο επίπεδο δημοπράτησης, δεδομένου ότι η μελέτη γι’ αυτό το έργο ανατέθηκε μόλις το 2019.

Συνεπώς, μέχρι το 2022 που είναι η προθεσμία, δεν ξέρουμε αν θα ολοκληρωθεί η μελέτη. Επομένως, κύριε Υπουργέ, επειδή σας έχω κάνει και σχετική αναφορά, δεν θα μπω σε λεπτομέρειες για τη σημασία και τη σπουδαιότητα του έργου που φάνηκε και στις πλημμύρες του 2015, καθώς έχει, επιπλέον, για την τοπική ανάπτυξη ιδιαίτερη σημασία, πέρα από την αντιπλημμυρική προστασία, για την πολεοδομική ανάπτυξη, για την οικιστική και γενικότερη ανάπτυξη για την περιοχή.

Επομένως, αυτό το έργο θα πρέπει να ενταχθεί στο νέο ΕΣΠΑ, για την εκτέλεση του, δεδομένου ότι δεν υπάρχει περίπτωση τώρα να το προλάβουμε. Χάθηκε, όμως, μια πενταετία, όπως, επίσης, και για το συγκεκριμένο έργο πέρασαν όλα αυτά τα χρόνια και έχουμε αυτή τη στιγμή τη προσυμβατική διαδικασία για να φτάσουμε στην υπογραφή της σύμβασης, στη συνέχεια.

Επομένως, αυτά είναι σημαντικά έργα, έχουν προτεραιότητα και έχει αναγνωριστεί. Ο Δήμος Αρταίων έχει κάνει τις προσπάθειες του, πολλά χρόνια, για το αντίστοιχο έργο. Θα πρέπει να βρούμε μία λύση, για την οποία να έχουμε μία βεβαιότητα, ότι δεν θα πάει χαμένη όλη αυτή η προσπάθεια, αλλά, κυρίως, ότι δεν θα στερηθεί η περιοχή αυτό το πολύ σημαντικό έργο με πολλαπλή σημασία.

Επανέρχομαι στο έργο της Εσχατιάς και ήθελα να ρωτήσω, εάν έχουν ολοκληρωθεί, παράλληλα, τα δίκτυα γύρω από αυτό το έργο, επειδή διανύει τον αστικό ιστό και θα πρέπει να προστατευθούν και κατοικίες και κτίρια. Επομένως, θα πρέπει να υπάρχει ολοκληρωμένο δίκτυο ομβρίων, αλλιώς η Εσχατιά που από ρέμα γίνεται αγωγός, δεν θα μπορεί να συλλέξει το νερό των περιοχών αυτών. Δεν ξέρω σε ποιο σημείο βρίσκονται αυτά τα δίκτυα, κύριε Υπουργέ. Δεν ξέρω αν έχετε κάποια στοιχεία για να μας αναφέρετε.

Επίσης, φαίνεται μέσα στα συνημμένα αρχεία που έχουμε πάρει -και το αναφέρατε, κύριε Υπουργέ- ο κατάλογος των 10 έργων που αισιοδοξείτε ότι θα δημοπρατηθούν, όσα δεν έχουν δημοπρατηθεί. Λέει μέσα «θα δημοπρατηθούν», αν είναι λάθος η διατύπωση να με διορθώσετε. Συνεπώς, αυτά που θα δημοπρατηθούν έχουν έναν δρόμο, μέχρι να συμβασιοποιηθούν και επομένως, είναι αμφίβολο, -λέω εγώ και διορθώστε με αν κάνω λάθος- αν θα μπορέσουν να ολοκληρωθούν στο τρέχον ΕΣΠΑ, κάποια από αυτά τα έργα, γιατί είναι οπωσδήποτε έργα αναγκαία. Υπάρχουν έντονα πλημμυρικά φαινόμενα, που τα ζούμε ως αποτέλεσμα των επιπτώσεων της Κλιματικής Αλλαγής, που είναι παρούσα και δημιουργεί όλα αυτά τα προβλήματα.

Επίσης, για το συγκεκριμένο έργο αναφέρεται σε ένα σημείο, ότι η πρόσκληση για υπογραφή σύμβασης θα γίνει μετά την ένταξη στο Επιχειρησιακό Πρόγραμμα ΥΜΕΠΕΡΑΑ. Δηλαδή, για ποια, ακριβώς, ένταξη μιλάμε; Δεν είναι, ήδη, ενταγμένο; Γιατί αυτό το έργο με τα τρία χρόνια προθεσμία που έχει, είμαστε, οριακά, ως το 2023, κύριε Υπουργέ.

Βεβαίως, υπάρχει ένα γενικότερο θέμα με το ΕΣΠΑ, το οποίο έχει μία «απορρόφηση», γύρω στο 50% και πάμε προς το τέλος, γιατί, όπως είπα, είναι ένα έργο αναγκαίο και υπέρ απαραίτητο και από ότι είδα δεν υπάρχει κάποια ένσταση. Υπάρχει θετική έκθεση του Ελεγκτικού Συνεδρίου και αυτό που θα πρέπει να δούμε σε σχέση και με τον πίνακα έργων που έχετε, αλλά και με τα γενικότερα προβλήματα, είναι πως με το υπόλοιπο ΕΣΠΑ που πρέπει να «τρέξουμε», θα προχωρήσουν οι απορροφήσεις. Το 50% αυτή τη στιγμή είναι απογοητευτικό.

Με τους πόρους που αναμένονται από το νέο ΕΣΠΑ, από το Ταμείο Ανάπτυξης να δούμε ποια έργα που θα αφορούν στην αντιπλημμυρική προστασία, που είναι και περιβαλλοντική προστασία, θα μπορέσουν να υλοποιηθούν, δεδομένου ότι υπάρχουν πάρα πολλές ανάγκες. Ίσως, θα ήταν σκόπιμη μία συζήτηση συνολική με μία ενημέρωση για όλες τις υποδομές αντιπλημμυρικής προστασίας που προγραμματίζονται σε όλη τη χώρα, αλλά και ιδιαίτερα στις πληγείσες περιοχές.

Έγινε μία αναφορά για την Καρδίτσα, αλλά πέρα από την αποκατάσταση υπάρχουν και έργα, όπως το Φράγμα Μουζακίου που, πλέον, πρέπει να αποκτήσουν προτεραιότητα. Πρέπει να κάνουμε αυτή τη συζήτηση. Πρέπει να αξιοποιηθούν αυτοί οι πόροι, οι οποίοι φαίνεται να είναι μπροστά μας διαθέσιμοι. Είναι μία κρίσιμη περίοδος και πρέπει να γίνει με γρήγορους ρυθμούς, αλλά και με ένα σωστό σχέδιο για να έχουμε μία συνολική ανασυγκρότηση παραγωγική και αναπτυξιακή.

Επειδή είναι στον τομέα σας και τα μέσα μαζικής μεταφοράς και εδώ θα πρέπει να γίνει μία συζήτηση και πρέπει να βρούμε μία ολοκληρωμένη λύση και όχι εμβαλωματικές λύσεις. Ενώ χάθηκε πάρα πολύς χρόνος, τώρα προσπαθούμε να κάνουμε κάτι. Όμως, η εικόνα είναι απογοητευτική και ο συνωστισμός είναι μεγάλος. Αυτές οι λύσεις δεν μπορούν να φέρουν αποτελέσματα. Οι εικόνες μιλάνε από μόνες τους. Θα πρέπει να κάνουμε μία συζήτηση γύρω από αυτό, για να δούμε πώς θα ανακουφίσουμε περισσότερο τον κόσμο, ειδικά αυτήν την κρίσιμη περίοδο που υπάρχουν οι κίνδυνοι μετάδοσης του κορονοϊού, ούτως ώστε να περιοριστούν στα προβλήματα μετακίνησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε.

 Στο σημείο αυτό, ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Δούνια Παναγιώτα (Νόνη), Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Καφαντάρη Χαρά, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κατσώτης Χρήστος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε. Είναι γνωστό ότι τα ρέματα προστατεύουν τις αστικές περιοχές από πλημμύρες, αποτελούν πράσινους διαδρόμους βελτίωσης του μικροκλίματος, προσφέρουν ηπιότερες περιβαλλοντικές συνθήκες της ποιότητας του αέρα, αποτελούν πλούσιους βιότοπους, καθώς συγκεντρώνουν ποικιλία φυτικών και ζωικών ειδών.

Το Ρέμα της Εσχατιάς έχει απασχολήσει πολύ, ιδιαίτερα την περιοχή που αυτό διασχίζει. Είναι γνωστό, ότι είναι μήκους 11 χιλιομέτρων, ξεκινά από τους πρόποδες της Πάρνηθας, περνά μέσα από πολλές περιοχές και εκβάλλει στον Κηφισό. Διασχίζει το Μενίδι, το Καματερό, το Ζεφύρι, τα Λιόσια, τους Αγίους Αναργύρους. Δεν είναι λίγες οι καταστροφές που έγιναν όλα τα προηγούμενα χρόνια. Όμως, το Ρέμα της Εσχατιάς έχει χάσει αυτά τα χαρακτηριστικά που είπα πριν που έχουν τα ρέματα. Η παλιά κοίτη του έχει, ουσιαστικά, εξαφανιστεί και λειτουργεί ως φορέας πλημμυρών υπερβολικής ποσότητας νερού και λυμάτων, διαμορφώνοντας ένα υποβαθμισμένο τοπίο, κατά μήκος του Ρέματος και δημιουργεί πολύ σοβαρά προβλήματα στους κατοίκους.

Τα βασικότερα αίτια αυτής της αλλοίωσης της Εσχατιάς είναι η αποψίλωση των ορεινών όγκων της Πάρνηθας και του όρους Αιγάλεω και η μη ολοκληρωμένη διευθέτηση του Ρέματος από τις πηγές τους. Η εμπορευματοποίηση της γης, η άναρχη και πυκνή δόμηση με αυθαίρετα και νομιμοποιημένα κτίρια, η αντιπαροχή, που σε μεγάλο βαθμό καταπατούν και φτάνουν μέχρι την άκρη, ακόμη, και της «κουτσουρεμένης» κοίτης του ρέματος. Επίσης, ο εγκιβωτισμός και τα μπαζώματα, ενώ στα μεγάλα τμήματά του δεν διατηρείται οριογραμμή, ώστε να εξασφαλίζεται ο κατάλληλος ελεύθερος χώρος, εκατέρωθεν της κοίτης και είναι συχνό το φαινόμενο που ακόμη και οι πολυκατοικίες χτίζονται σε απόσταση αναπνοής από το Ρέμα.

Οι σοβαρές ελλείψεις βασικών υποδομών στους Δήμους του Λεκανοπεδίου, ιδιαίτερα της Δυτικής Αθήνας, όπως το δίκτυο αποχέτευσης των όμβριων υδάτων. Η αύξηση της ανάγκης κατοικίας και των κυκλοφοριακών αναγκών, με ραγδαίους ρυθμούς, οδήγησαν στην κατασκευή ενός οδικού δικτύου, το οποίο κάλυψε το μεγαλύτερο τμήμα των κοινόχρηστων κρατικών χώρων της πόλης και εκμεταλλεύτηκε, σε σημαντικό βαθμό, τις υπάρχουσες διαδρομές των ρεμάτων, μέσω της πρακτικής του εγκιβωτισμού, διαδικασία που ακολουθείται, κατά περίπτωση, έως και σήμερα. Έτσι, τα μεγαλύτερα ρέματα αποτέλεσαν ιδανικό άξονα για τη δημιουργία των κύριων οδικών αρτηριών, ενώ τα μικρότερα ρέματα χάθηκαν στην πυκνοκατοικημένη γη.

Παράλληλα, αρνητικός παράγοντας που επιδείνωσε την κατάσταση των ρεμάτων είναι τα βιομηχανικά απόβλητα, που δέχτηκαν μεγάλες βιομηχανίες να τα αξιοποιούν και, βέβαια, αυτά είναι σε πολύ κοντινή απόσταση. Η κατάσταση που έχει διαμορφωθεί είναι αποσπασματική, αντιεπιστημονική, δήθεν, διευθέτηση, μέσω, κυρίως, του εγκιβωτισμού, ως δείκτης της εμπορευματοποίησης της γης, που έχει μετατρέψει το ρέμα σε αγωγό, που δεν μπορεί να συλλέξει το νερό των περιοχών απ’ όπου διέρχεται.

Κριτήριο της παρέμβασης στο Ρέμα της Εσχατιάς ήταν και είναι η ελαχιστοποίηση του κόστους και η παράλληλη αύξηση της κερδοφορίας των κατασκευαστικών ομίλων. Γι’ αυτό ποτέ δεν έγινε ολοκληρωμένη διευθέτηση σε όλη τη διαδρομή του Ρέματος, από τις πηγές δημιουργίας του, Πάρνηθα – Αιγάλεω, με τα αναγκαία τεχνικά έργα διευθέτησης της κοίτης. Έτσι, τα φερτά υλικά που δεν κατακρατούνται, μεταφέρονται στους εγκιβωτισμένους αγωγούς, στενεύουν, μέχρι και φράζουν, τις ανεπαρκείς διατομές, που δεν έχουν υπολογίσει τη στερεοπαροχή και δεν μπορούν να αποτρέψουν τις πλημμύρες.

Γι’ αυτό θεωρούμε ότι και τώρα δεν αντιμετωπίζεται το πρόβλημα στη σωστή του διάσταση για να λύσει οριστικά το πρόβλημα της ανασφάλειας που νοιώθουν οι κάτοικοι της περιοχής. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Ευχαριστώ κύριε πρόεδρε. Θα είμαι πολύ σύντομος. Θεωρώ πολύ σημαντικό το ότι ο Υπουργός μίλησε για τη συνέχεια που υπάρχει και αναγνώρισε και τη δουλειά, η οποία είχε γίνει και η οποία οδηγεί στην «ωρίμανση» και την υλοποίηση κρίσιμων έργων, όπως και αυτό το οποίο συζητάμε σήμερα. Βεβαίως, κάποιοι επέλεξαν, στη συνέχεια, να κάνουν αντιπολίτευση στην Αντιπολίτευση. Νομίζω ότι τον ίδιο τον Υπουργό τους εκθέτουν με αυτή τους τη στάση. Δεν θα μείνω σε αυτό.

Θα ήθελα με την ευκαιρία της παρουσίας του Υπουργού σήμερα στην Επιτροπή μας να του θέσω ένα ερώτημα και συγχωρήστε με είναι λίγο ευρύτερο του συγκεκριμένου ζητήματος που συζητάμε σήμερα. Κύριε Υπουργέ, το 2017, μιας και μιλήσατε για συνέχεια του Κράτους και για δουλειά από προηγούμενες κυβερνήσεις που πρέπει να αξιοποιείται, δημιουργήσαμε ένα πολύ σημαντικό-κατά τη γνώμη μου- ταμείο, το νέο Ταμείο Χρηματοδότησης, το Ταμείο Υποδομών.

Το Ταμείο Υποδομών «προικοδοτήθηκε» με 450 εκατομμύρια, 200 εκ από το ΕΣΠΑ από το ΕΠΑΝΕΚ, 200 εκ. από εθνικούς πόρους, από το Εθνικό Πρόγραμμα Δημοσίων Επενδύσεων και 50 εκατομμύρια από τις επιστροφές του Ταμείου «Jessica» της προηγούμενης προγραμματικής περιόδου. Αυτό το Ταμείο είχε ως στόχο τη χρηματοδότηση έργων σε συγκεκριμένες κατηγορίες, στη βελτίωση της ενεργειακής αποδοτικότητας, στη στήριξη βασικών αστικών υποδομών, όπως καλή ώρα αυτή που συζητάμε σήμερα στην Επιτροπή μας.

Χθες, ανακοινώθηκε από το Υπουργείο Ανάπτυξης, ότι προχωρά στην ενίσχυση επιχειρήσεων με δέσμευση του συνόλου του ποσού του συγκεκριμένου Ταμείου Υποδομών, επιχειρήσεων που δραστηριοποιούνται στον κατασκευαστικό κλάδο, στον κλάδο της ενέργειας, στον κλάδο του τουρισμού. Κατ’ αρχάς, να πω ότι θεωρώ θετικό, το να υπάρξει μία οποιαδήποτε ενίσχυση στις επιχειρήσεις. Εμείς, άλλωστε, από την πρώτη στιγμή, ζητάμε να ενισχυθούν οι επιχειρήσεις μέσα στον στην κρίση του κορονοϊού. Θεωρούμε ότι είναι ανεπαρκής η ενίσχυση, την οποία έχουν λάβει μέχρι σήμερα από την Κυβέρνηση, άρα, κάθε πρωτοβουλία και κάθε πρόγραμμα ενίσχυσης επιχειρήσεων μάς βρίσκει, επί της αρχής, θετικούς.

Από εκεί και πέρα, όμως, είναι σημαντικό και το Υπουργείο το δικό σας, το Υπουργείο Υποδομών να παίξει έναν ρόλο σε αυτό. Να δούμε πού θα κατευθυνθούν αυτά τα χρήματα; Μιλάμε για ένα πολύ σημαντικό ποσό -450 εκατομμύρια επαναλαμβάνω- το οποίο έχει δεσμευτεί για υλοποίηση συγκεκριμένων κατηγοριών έργων. Άρα, και οι επιχειρήσεις οι οποίες θα χρηματοδοτηθούν θα πρέπει να ανταποκρίνονται στις προδιαγραφές του συγκεκριμένου Ταμείου.

Δεν πρέπει να πάνε τα χρήματα αυτά δεξιά και αριστερά, απλώς, για την ενίσχυση επιχειρήσεων, μιας και μιλάμε για δανειοδοσία επιχειρήσεων, οι οποίες δεν έχουν καμία σχέση με τα συγκεκριμένα πεδία. Επειδή σε αυτά που ανακοίνωσε το Υπουργείο Ανάπτυξης, προβλέπεται ενίσχυση επιχειρήσεων μέχρι και 3.000 εργαζομένων, έχει μεγάλη σημασία να μην κατευθυνθούν αυτά τα χρήματα σε έναν - δύο πολύ μεγάλους ομίλους, αλλά να δούμε πώς θα χρηματοδοτήσουν επιχειρήσεις, οι οποίες υλοποιούν έργα στους τομείς που προανέφερα, που είναι πάρα πολύ κρίσιμοι και, κυρίως, στον κατασκευαστικό κλάδο, του οποίου, πολιτικά, ουσιαστικά, προΐσταστε εσείς, είναι πολύ σημαντικό να υπάρξουν ουσιαστικές ενισχύσεις.

Άρα, θα περίμενα να δω -και ελπίζω να έχουμε την ευκαιρία, δεν ξέρω αν είστε τώρα σε θέση να απαντήσετε, αν όχι, μπορούμε να το δούμε ενδεχομένως και με μία Ερώτηση στο επόμενο διάστημα- πώς προτίθεται το Υπουργείο Υποδομών να συνεργαστεί με το Υπουργείο Ανάπτυξης, έτσι ώστε οι χρηματοδοτήσεις αυτές να πάνε σε επιχειρήσεις, στις οποίες, πραγματικά, τα χρήματα αυτά, που δεσμεύσαμε το 2017, θα πιάσουν τόπο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Προς επίρρωση, όσων είπε ο Υπουργός, αλλά και η ηγεσία του Υπουργείου, θα κάνω μία γενικότερη τοποθέτηση και υποστηρικτικά προς αυτά που έχουν ειπωθεί από την ηγεσία.

Τα ρέματα της Αττικής, αποτελούν σημαντικές περιβαλλοντικές «ανάσες» για τους πολίτες και αναπόσπαστο στοιχείο του οικοσυστήματος της Αττικής. Έτσι, λοιπόν, και το Ρέμα της Εσχατιάς, διατρέχει τους Δήμους Αχαρνών, Φυλής, Ιλίου και Αγίων Αναργύρων-Καματερού και θεωρείται ζώνη προστατευόμενη. Το Ρέμα λειτουργεί ως αποδέκτης όμβριων υδάτων της ευρύτερης περιοχής και από το 2011, ο σημερινός Πρωθυπουργός, Κυριάκος Μητσοτάκης, είχε συνυπογράψει μία Ερώτηση μαζί με τον τότε Βουλευτή της περιοχής, Νίκο Καντερέ, τον Φλεβάρη του 2011, ζητώντας ένα συνολικό σχέδιο με μέτρα, αλλά και πρωτοβουλίες, ένα συνολικό σχέδιο προστασίας του Ρέματος.

Το Ρέμα αυτό είχε από τότε ανάγκη προστασίας, ανάπλασης, αλλά και αποφυγής διαφόρων πλημμυρικών φαινομένων.

Έτσι, λοιπόν, οφείλουμε πολλά συγχαρητήρια στο Υπουργείο και στην ηγεσία του, καθώς είμαστε στο τέλος της υλοποίησης ενός συνολικού σχεδίου προστασίας του Ρέματος.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστούμε για την ενημέρωση, κύριοι Υπουργοί, θα είμαι πολύ σύντομος. Στο ενημερωτικό σημείωμα β΄, διαβάζουμε, ότι «πρέπει να τονιστεί ότι η πληθυσμιακή εξέλιξη των περισσότερων Δήμων της εν λόγω περιοχής, κατά τα τελευταία 30 με 40 χρόνια, ήταν χωρίς κανένα προγραμματισμό», εγώ θα τονίσω και παντού στην Ελλάδα, «με τους Δήμους σε πλήρη αδυναμία να λάβουν οποιοδήποτε μέτρο και με τις αρμόδιες κεντρικές υπηρεσίες, τελείως, απροετοίμαστες να ασχοληθούν με το θέμα, εκτός από τον χαρακτηρισμό της νέας ανάπτυξης ως παράνομης και της νομιμοποίησης εκ των υστέρων».

Η «ρίζα» του προβλήματος, πιστεύουμε ότι είναι η παράνομη δόμηση. Υπάρχει πολιτική βούληση να λύσουμε αυτό το θέμα διαχρονικά; Αλλιώς, πάντα θα τρέχουμε πίσω από την «ουρά» μας. Το ίδιο συμβαίνει και με τα τροχαία ατυχήματα που έχουμε και με αλλά που συμβαίνουν. Είναι, όμως, ένα πολύ μεγάλο θέμα, πολιτικό θέμα, διότι υπάρχουν συμφέροντα οικονομικά και ψηφοθηρικά, διαχρονικά, 30-40 χρόνια που λέτε και ακόμη δεν το έχουμε λύσει.

Τέλος, επειδή πρόσφατα έγιναν οι καταστροφές στην Κρήτη, πέρα από το πακέτο αυτών των δέκα μέτρων που αναφέρατε, κάποια στιγμή, μπορείτε να μας ενημερώσετε, τι προβλέπεται για την Κρήτη. Το Αεροδρόμιο Νίκος Καζαντζάκης, έκλεισε για τρεις ώρες, Διεθνές Αεροδρόμιο, μεσούσης της τουριστικής περιόδου. Αυτά τα πράγματα είναι αδιανόητα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ:** Το συγκεκριμένο έργο που συζητάμε σήμερα εννοείται ότι είναι υψηλής προτεραιότητας και αντιμετωπίζει τους πολύ μεγάλους και πολλούς κινδύνους που υπάρχουν, έναντι των πλημμυρών με την υλοποίησή του και επειδή αποδέκτης είναι ο Κηφισός, θα ήθελα να ρωτήσω, ποια είναι η εκτίμηση για το όριο της δυνατότητας υποδοχής της πλημμυρικής ροής και σε ποιον χρονικό ορίζοντα. Δηλαδή, να μην έχουμε κάποιο πρόβλημα στον αποδέκτη, διότι πραγματικά το έργο αυτό, είχε κριθεί πολύ σημαντικό, αφότου είχε ενταχθεί. Αυτό το έργο ήταν σε προτεραιότητα μαζί με το έργο της Άρτας, για την οριοθέτηση και διευθέτηση της κοίτης του Αράχθου, όπου υπάρχει ο κίνδυνος από δύο φράγματα που υπάρχουν έναντι σε αυτόν. Αυτά τα δύο έργα υπήρχαν ονομαστικά στην απόφαση της Ευρωπαϊκής Επιτροπής, που αφορούσε τις δράσεις, ανά τομέα, για το νέο ΕΣΠΑ. Να γίνει το έργο, τουλάχιστον, όμως, να μην έχουμε προβλήματα μετά από το έργο πλέον. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώθηκαν οι τοποθετήσεις των συναδέλφων και τώρα τον λόγο έχει ο Υπουργός, ο κ. Καραμανλής, για να απαντήσει στα ερωτήματα και τους προβληματισμούς που τέθηκαν, σχετικά -πάλι επιμένω- με το συγκεκριμένο έργο και κρατάω σε εκκρεμότητα ό,τι άλλο ακούστηκε για μία επόμενη ενημερωτική συνεδρίαση.

Να πω ότι μαζί με τον κ. Καραμανλή, είναι ο Υφυπουργός, ο κ. Κεφαλογιάννης, ο Γραμματέας, ο κ. Καραγιάννης και ο Γενικός Διευθυντής ο κ. Κοτσώνης. Τους ευχαριστούμε όλους.

Κύριε Υπουργέ, έχετε το λόγο για να κλείσετε ουσιαστικά τη συνεδρίασή μας.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Θα ξεκινήσω με κάτι το οποίο νομίζω, ότι θα συμφωνήσουμε όλοι σε αυτή την Αίθουσα. Μην αναζητούμε, κύριε Παππά και κύριε Χαρίτση, «πατέρες» στα έργα. Δεν έχει νόημα, δεν τον ενδιαφέρει τον κόσμο, κατά την άποψή μου. Μπορώ να σας πω, γιατί, προφανώς, δεν είστε ενήμερος για όλη τη διαδικασία αυτών των έργων, ότι αυτά τα έργα ξεκίνησαν στην αρχή με μία διαπραγμάτευση με την Ευρωπαϊκή Τράπεζα Επενδύσεων, δηλαδή, τα χρηματοδοτεί, σε έναν πολύ μεγάλο βαθμό, η EIΒ.

Αυτή η διαπραγμάτευση ξεκίνησε, όντως, επί δικών σας ημερών. Αυτό δεν σας κάνει, όμως, τους απόλυτους «πατέρες» των έργων αυτών, γιατί έτσι είναι τα έργα στην Ελλάδα. Νομίζω, ότι ο κ. Χαρίτσης, έχοντας θητεύσει και στο Υπουργείο Ανάπτυξης, το ξέρει, ίσως, καλύτερα κι από εμένα. Ξεκίνησε η μελέτη το 2004. Η μελέτη αυτή, καλώς ή κακώς, δεν κάνω κρίση, έκανε έξι χρόνια να ολοκληρωθεί. Πήγαμε στο 2010, λόγω «Καλλικράτη», το έργο πήγε να περάσει στην Περιφέρεια, αλλά κρατήθηκε στο Υπουργείο, διότι με την απόφαση του τότε Υπουργού, χαρακτηρίστηκε εθνικής σημασίας.

Επομένως, όντως, έγινε μία διαχρονική δουλειά. Ίσως, η κριτική απέναντι σε όλο το πολιτικό σύστημα, θα μπορούσε να ήταν, γιατί κάναμε 15 χρόνια να φτάσουμε εδώ που φτάσαμε και ο καθένας να πάρει το μερίδιο της ευθύνης που του αναλογεί, αλλά νομίζω ότι δεν πρέπει να μπούμε σε μία διαδικασία του ποιος έκανε τι.

Και θα θυμίσω στον κ. Παππά, ότι όταν κι εσείς ολοκληρώσετε τους μεγάλους αυτοκινητόδρομους, ενώ η διαδικασία αυτή είχε ξεκινήσει το 2008, εγώ τότε είχα συγχαρεί την Κυβέρνηση, λέγοντας ότι τα ολοκληρώσατε.

Εσείς, όμως, τότε πανηγυρίζατε, ότι και καλά βρήκατε «καμένη γη» και τα τελειώσατε όλα μέσα σε τέσσερα χρόνια. Συγνώμη, αλλά αυτό δεν είναι πολύ πειστικό επιχείρημα, διότι όλα αυτά τα έργα, τα πολύ μεγάλα έργα, τα αντιπλημμυρικά, τα οδικά, τα σιδηροδρομικά, είτε μας αρέσει, είτε όχι, τόσο στην Ελλάδα, όσο και στο εξωτερικό, ξεπερνούν τις κυβερνήσεις. Αυτό θα ήθελα να το πω ως γενικότερο σχόλιο.

 Να πάω πολύ γρήγορα, κύριε Πρόεδρε, στον κ. Αρσένη. Θα ήθελα, να πω κάποιες σκέψεις γι’ αυτά που ακούστηκαν.

 Κύριε Αρσένη, η διευθέτηση των ρεμάτων, όπως γνωρίζετε, μετά το 2010 ανήκει στην αρμοδιότητα των Περιφερειών. Αυτό, όμως, δεν σημαίνει πολλά πράγματα. Το κεντρικό Κράτος, η κεντρική Διοίκηση και αυτή πρέπει, εκεί που μπορεί, αν χρειαστεί, να αναμιγνύεται και αυτό κάνει σε περιπτώσεις που έχουμε έντονα πλημμυρικά φαινόμενα. Γι’ αυτό και στην Εύβοια κάναμε προγραμματικές συμβάσες με την Περιφέρεια και για τις γέφυρες που καταστράφηκαν τις αναλαμβάνει η κεντρική Διοίκηση και το Υπουργείο Υποδομών να τις φτιάξει.

Έχετε απόλυτο δίκιο, ότι το πλημμυρικό φαινόμενο μαζί με τις στενώσεις και τα αυθαίρετα κτίσματα που έχουν νομιμοποιηθεί, δημιουργούν τεράστιο πρόβλημα. Όλα αυτά που λέτε, όμως, τα υπολογίζουν οι μελέτες, ειδικά αυτή η μελέτη για την οποία μιλάμε. Εδώ μιλάμε για ένα «κλειστό» ρέμα και αυτό το έργο είναι σε ένα «κλειστό» ρέμα, γιατί είναι μέσα στον αστικό ιστό, και γίνεται σύμφωνα με όλες τις προδιαγραφές και με τις περιβαλλοντολογικές εγκρίσεις που πρέπει να πάρουμε. Η άλλη επιλογή να μην κάνουμε τίποτα.

Έχετε δίκιο. Κάνουμε διευθέτηση ρεμάτων, αλλά αυτό γίνεται σε όλο τον δυτικό κόσμο, εκεί που υπάρχουν έντονα φαινόμενα αστικοποίησης και εκεί που έχουν δημιουργηθεί προβλήματα και με την αυθαίρετη δόμηση.

Να απαντήσω στον κ. Παππά. Έκανα, βέβαια, το γενικό σχόλιο ως προς τον ΣΥΡΙΖΑ. Σας είπα, κύριε Παππά, ότι οι μελέτες ξεκίνησαν το 2004 και ότι αυτό το έργο, όπως και όλα τα αντιπλημμυρικά έργα -μιλάμε για δέκα μεγάλα αντιπλημμυρικά έργα, τα οποία χρηματοδοτούνται από την EIB- που τα διαπραγματευτήκατε εσείς σε ένα μεγάλο βαθμό, κατέληξε η σημερινή ηγεσία του Υπουργείου να κλείσει τη διαπραγμάτευση και να υπογράψει συμβάσεις.

Αυτό που θα ήθελα να σας πω είναι, ότι το ζήτημα της αντιπλημμυρικής προστασίας -και έχετε δίκιο- είναι ένα ζήτημα που -κατά την άποψή μου- δεν πρέπει να μπαίνει σε πολιτική αντιπαράθεση. Και τα δύο Κόμματα, πολλές φορές, υπερβάλλουν. Έτσι είναι η πολιτική στην Ελλάδα, καλώς ή κακώς. Αν είμαστε σε μία Επιτροπή τώρα και συζητάμε ποια θα είναι η αντιπλημμυρική προστασία για την επόμενη δεκαετία, πρέπει να κάτσουμε και να σχεδιάσουμε με σοβαρότητα και σε επίπεδο κυβερνητικό, αλλά και σε τοπικό, ποιες παρεμβάσεις πρέπει να κάνουμε. Πρέπει, τουλάχιστον, να συμφωνήσουμε γι’ αυτό, γιατί, όπως ξέρετε, σε μία Δημοκρατία σήμερα είναι το ένα Κόμμα στην εξουσία, αύριο θα είναι ένα άλλο Κόμμα στην εξουσία. Όταν, λοιπόν, αλλάζουμε τον σχεδιασμό αυτό δημιουργεί προβλήματα. Θα αλλάξουμε τον σχεδιασμό, εκεί που υπάρχει μία διαφωνία, μία αντιπαράθεση, και εδώ είμαστε να το συζητήσουμε.

Τώρα επειδή ακούω για την έξαρση του κορονοϊού στα μέσα μαζικής μεταφοράς, μου αρέσει να μιλάω με στοιχεία. Προχθές, έγινε έλεγχος στον κεντρικό σταθμό Συντάγματος. Ελέγχθηκαν 3.068 άνθρωποι, 29 θετικοί, ποσοστό 0,94%, όταν το αντίστοιχο πανελλαδικά είναι 3,4%. Επειδή ακούγεται ο συνωστισμός στα μέσα μαζικής μεταφοράς, θέλω να κάνω μία παρατήρηση. Σύμφωνα με τα στοιχεία της Τηλεματικής που έχουμε από τον ΟΑΣΑ, για τα λεωφορεία στην Αθήνα, στο 95% των δρομολογίων έχουμε χωρητικότητα κάτω του 65%. Αυτό δεν σημαίνει ότι είναι όλα «ρόδινα». Υπάρχουν και δρομολόγια και λεωφορεία, τα οποία είναι γεμάτα πάνω από το 65%.

Γι’ αυτό όλοι λέμε, -και οι ειδικοί- ότι πρέπει να φοράμε μάσκα, διότι καλύτερα ένα λεωφορείο γεμάτο και όλοι να φοράμε μάσκα ή ένας συρμός του Μετρό, παρά ένα λεωφορείο μισοάδειο με τους μισούς να φοράνε μάσκα. Νομίζω ότι αυτό επιτάσσει η κοινή λογική. Γι’ αυτό, λοιπόν, έχουμε πάρει τα μέτρα που έχουμε πάρει.

Ξέρω ότι υπάρχουν διαφωνίες με το θέμα των ΚΤΕΛ και του Leasing. Εδώ είμαι να τις συζητήσω. Σας προσκαλώ -αν θέλετε- να κάνετε στον Κοινοβουλευτικό Έλεγχο τις ερωτήσεις που θέλετε να κάνετε, για να δούμε ποια είναι η πραγματικότητα, για να μην υπερβάλλουμε, γιατί μία εικόνα δεν είναι χίλιες λέξεις πάντα. Εμείς πάμε έναν δεκαετή κύκλο υποεπένδυσης στα μέσα μαζικής μεταφοράς, διότι, επί δέκα χρόνια, δεν είχε αγοραστεί ούτε ένα λεωφορείο, δεν είχε γίνει ούτε μία πρόσληψη. Λογικό είναι αυτό, διότι τα τελευταία δέκα χρόνια η χώρα πέρασε αυτά που πέρασε.

Κύριε Παππά, κοιτάξτε, εγώ κρατάω ένα επίπεδο και δεν σας διέκοψα και δεν άρχισα να υβρίζω, τον κ. Σιμόπουλο, με τον τρόπο που το κάνατε, επειδή είπε την άποψή του. Μπορείτε να διαφωνείτε με τον κ. Σιμόπουλο, δικαίωμά σας. Εσείς και ο κ. Φάμελλος, σχεδόν, του «ορμήσατε», διότι είπε την άποψή του.

Λοιπόν, εδώ είμαστε δεκαπέντε άνθρωποι και μας παρακολουθούν οι Έλληνες ψηφοφόροι που μας έφεραν σε αυτή την Αίθουσα. Νομίζω ότι μπορούμε να κάνουμε έναν σοβαρό και συγκροτημένο διάλογο. Να διαφωνήσουμε; Να διαφωνήσουμε, αλλά χωρίς χαρακτηρισμούς.

Επομένως, εγώ είμαι στη διάθεσή σας. Δεν υπάρχει περίπτωση να γίνει Ερώτηση Κοινοβουλευτικού Ελέγχου και να μην έρθει να την απαντήσει, είτε ο κ. Κεφαλογιάννης, είτε εγώ, πράγμα το οποίο -θα μου επιτρέψετε να πω- ότι δεν γινόταν στις μέρες σας. Εμείς κάθε Παρασκευή, όταν γίνεται Ερώτηση, σχεδόν, όλοι οι Υπουργοί είμαστε εκεί και απαντάμε. Άρα, «ιδού η Ρόδος, ιδού και το πήδημα». Θέλετε να κάνετε ερωτήσεις για τα συγκεκριμένα θέματα; Στη διάθεσή σας είμαι για να απαντήσω.

 Πάω πολύ γρήγορα στον κ. Σιμόπουλο, που είπε για τα έργα ανάπλασης. Να σας πω ότι για το μεσαίο τμήμα έχετε δίκιο. Δεν προβλεπόταν. Μιλάμε για το συγκεκριμένο έργο. Έχουμε, όντως, προβλέψει να γίνουν έργα ανάπλασης, της τάξεως των 1,7 εκατομμυρίων ευρώ.

Κυρία Καφαντάρη, δεν έχω τον χρόνο να σας απαντήσω, αλλά νομίζω ότι πολλά από τα στοιχεία που δώσατε δεν είναι ακριβή. Να σας πω και πάλι ότι δεν έχει κανένα νόημα αυτή η αντιπαράθεση. Σίγουρα, όλες οι Κυβερνήσεις προσπάθησαν, στο μέτρο του δυνατού, να κάνουν αυτά που έπρεπε να κάνουν, αλλά νομίζω ότι τα πλημμυρικά φαινόμενα και η Κλιματική Αλλαγή είναι κάτι που έχει απασχολήσει τη χώρα μας και όλη την Ευρώπη, την τελευταία δεκαετία, για να είμαστε ειλικρινείς.

Επομένως, καταλαβαίνετε ότι οι ανάγκες αυτής της δεκαετίας ήταν πολύ πιο μεγάλες ως προς την αντιπλημμυρική προστασία, άρα και τα συνοδά έργα που έπρεπε να κάνουμε σε σχέση με την προηγούμενη δεκαετία.

 **ΧΑΡΟΥΛΑ (ΧΑΡΑ) ΚΑΦΑΝΤΑΡΗ**: Μπορώ να ρωτήσω κάτι, αν το επιτρέπει και ο Πρόεδρος, πρώτα από όλα;

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών)**: Επειδή υπάρχει κοινοβουλευτική διαδικασία, όπως σας είπα, είμαι στη διάθεσή σας. Μπορείτε να μου κάνετε όποια Ερώτηση θέλετε, είτε γραπτή, είτε Επίκαιρη και εκεί μπορούμε να μιλήσουμε. Δεν έκανα κάποια μομφή, απλώς, δεν μπορώ να απαντήσω στα στοιχεία σας. Κάνω ένα γενικό σχόλιο και λέω ότι η ανάγκη για έργα υποδομής, που σχετίζονται με την αντιπλημμυρική «θωράκιση», είναι λογικό να είναι πολύ πιο μεγάλη, τα τελευταία 5 ή 10 χρόνια, σε σχέση με πριν από 20 χρόνια που δεν είχαμε τέτοια φαινόμενα.

 Μια γενική τοποθέτηση έκανα.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ**: Απλώς, ρωτώ, για τον κλειστό δίδυμο αγωγό σε ένα κομμάτι του Ρέματος της Εσχατιάς, που έγινε επί προηγούμενης Περιφερειακής Αρχής, αν δεσμεύεστε να γίνει χώρος πρασίνου.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών)**: Για το θέμα της ανάπλασης απάντησα. Ήταν η ίδια ερώτηση που έκανε ο κ. Σιμόπουλος.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ**: Άρα, δεσμεύεστε σε αυτό.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών)**: Βεβαίως. Κυρία Καφαντάρη, δεν αλλάζει κάτι. Εννοείται ότι η μελέτη που έχει γίνει δεν έχει αλλάξει, επί της ουσίας. Επομένως, για το θέμα της ανάπλασης, σας είπα, ότι υπάρχει ποσό 1,7 εκατομμυρίων ευρώ. Αν αναφέρεστε σε αυτό, λέω ναι.

Εάν θέλετε κάτι παραπάνω, πολύ ευχαρίστως, καταθέστε μία Ερώτηση ή και χωρίς να καταθέσετε Ερώτηση, μπορώ να πάω στις υπηρεσίες και να σας απαντήσω με μεγαλύτερη λεπτομέρεια.

Πάμε πολύ γρήγορα, στον κ. Γκόγκα για την Άρτα. Είμαστε σε φάση έγκρισης περιβαλλοντικών μελετών. Ρωτήσατε γιατί έχει αργήσει τόσο πολύ. Είναι ένα πάρα πολύ δύσκολο έργο. Περιβαλλοντικά έχει αρκετά ζητήματα, οπότε η έγκριση περιβαλλοντικών μελετών θα πάρει αρκετό καιρό. Επομένως, -αυτό είναι για την εκλογική σας περιφέρεια υποθέτω το ζήτημα- είμαι στη διάθεσή σας. Αν θέλετε θα σας δώσουν οι υπηρεσίες ό,τι στοιχεία έχουμε.

 Μιλήσατε για τον Κηφισό και τη δυνατότητα -εάν κατάλαβα στο τέλος- να δεχθεί όλους τους φόρτους. Ναι, έχει εγκριθεί και έχει ελεγχθεί η δυνατότητα βάσει της μελέτης στον Κηφισό να δεχθεί αυτούς τους φόρτους, αλλιώς δεν θα μπορούσαμε να πάρουμε τις, εν λόγω, αδειοδοτήσεις.

Είπατε για το πότε θα ολοκληρωθούν τα έργα. Το ρώτησε και ένας συνάδελφος από τη Νέα Δημοκρατία. Τα πέντε συμβασιοποιούνται μέσα στο 2021 και δημοπρατούνται. Ο σχεδιασμός είναι να έχουν γίνει όλα μέχρι το 2023 και το πρώτο δίμηνο του 2024. Εκεί δεν θα έχουμε πρόβλημα με το ΕΣΠΑ, διότι γι’ αυτή την περίοδο μπορούμε να πάρουμε έγκριση. Όπως σας είπα και πριν -λέγοντας ότι και η προηγούμενη Κυβέρνηση έχει βάλει ένα πολύ σημαντικό «λιθαράκι εκεί-, χρηματοδότηση γι’ αυτά τα έργα έχουμε πάρει και από την EIΒ. Άρα, έχουμε χρηματοδότηση. Χρηματοδότηση γι’ αυτά τα έργα μπορούμε να πάρουμε και από τα άλλα χρηματοδοτικά «εργαλεία».

Επομένως, το πρόβλημά μας δεν είναι ότι θα μας τελειώσουν τα λεφτά γι’ αυτά τα έργα. Γνωρίζετε καλύτερα από μένα, όσοι παρακολουθείτε τα ευρωπαϊκά δεδομένα, ότι υπάρχει μία πολύ μεγάλη επιθυμία και κατεύθυνση της Ευρωπαϊκής Ένωσης να χρηματοδοτεί, ακριβώς, αυτά τα «πράσινα» έργα και στο Ταμείο Ανάκαμψης η προτεραιότητά της Ευρωπαϊκής Ένωσης είναι για έργα, τα οποία έχουν «πράσινο» πρόσημο.

Να πάω στον κ. Χαρίτση, κλείνοντας, γιατί δεν νομίζω ότι ξέχασα κάποια άλλη ερώτηση. Κύριε Χαρίτση, συμφωνώ μαζί σας, ότι το Ταμείο Υποδομών υπήρξε ένα «εργαλείο», το οποίο ήταν πολύ χρήσιμο να βοηθήσει τον κατασκευαστικό κλάδο και τις επιχειρήσεις γύρω από αυτόν τον κλάδο. Αν θυμάμαι καλά, εσείς είχατε ασχοληθεί με αυτό το ζήτημα, ως Υπουργός. Αυτή ήταν η φιλοσοφία του. Τώρα, τι λέμε; Σωστά, αυτό που κάνει το Υπουργείο Ανάπτυξης, κατά την άποψή μου, είναι να δώσει τα χρήματα στον κατασκευαστικό κλάδο. Δεν γνωρίζω τους όρους και τις προϋποθέσεις. Επιφυλάσσομαι να σας απαντήσω σε αυτό και είμαι στη διάθεσή σας για να απαντήσω. Θα συμφωνήσω μαζί σας, ότι καλό είναι αυτό το ποσό, επειδή είναι ένα ποσό σημαντικό, να μπορέσει να διοχετευτεί, πραγματικά, εκεί που υπάρχει η ανάγκη.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Απλώς, μία διευκρίνιση, κύριε Πρόεδρε, αν μου επιτρέπετε, προς τον κύριο Υπουργό, επειδή στην ανακοίνωση Υπουργείου Ανάπτυξης μιλάει και για στήριξη τουριστικών επιχειρήσεων. Πρέπει λίγο να το δούμε αυτό και πρέπει και εσείς νομίζω να το δείτε κι αν θέλετε μπορεί να επανέλθουμε και μία ερώτηση για να δείτε το θέμα και με τις υπηρεσίες σας.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Μεταφορών και Υποδομών):** Πολύ ευχαρίστως. Κοιτάξτε, αυτή τη στιγμή, κύριε Χαρίτση, νομίζω ότι συνειδητοποιούμε όλοι σε αυτή την Αίθουσα και σε αυτή τη χώρα, ότι ζούμε πρωτοφανείς καταστάσεις. Επομένως, καταλαβαίνετε, ότι το πρόβλημά μας σήμερα, δεν είναι τόσο πολύ η άντληση και από πού θα βρούμε τα χρήματα. Το ζήτημα είναι πώς θα καταφέρουμε να τα «απορροφήσουμε». Αυτό είναι το ζητούμενο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Βεβαίως, αλλά να τα «απορροφήσουμε», ειδικά στις σημερινές συνθήκες και να τα διοχετεύσουμε εκεί που πρέπει.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Μεταφορών και Υποδομών):** Εκεί που πρέπει.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Και με έναν τρόπο που θα πιάσει τόπο αυτή η απορρόφηση και όχι απλώς να γίνει «απορρόφηση» για την «απορρόφηση». Αυτό έχει σημασία, ειδικά στις σημερινές συνθήκες.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Μεταφορών και Υποδομών):** Ναι, αλλά γνωρίζετε, ότι δεν έχει υποστεί ζημιά μεγάλη μόνο ο κατασκευαστικός κλάδος. Καταλαβαίνω, όμως, αυτό που λέτε και έχει λογική, ότι τα χρήματα από αυτό το Ταμείο καλό είναι να πάνε σε έναν κλάδο, που είναι συναφής με το κατασκευαστικό χώρο.

Κύριε Πρόεδρε, εγώ αυτά είχα να πω. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον κ. Υπουργό για την ενημέρωση. Ευχαριστούμε τον Υφυπουργό, τον κ. Κεφαλογιάννη, τον Γενικό Γραμματέα, τον κ. Καραγιάννη, και τον Γενικό Διευθυντή, τον κ. Κοτσώνη για την παρουσία τους. Ευχαριστούμε όλους τους συναδέλφους για την ουσιαστική κουβέντα που έγινε πολύ γρήγορα και νομίζω και αποτελεσματικά.

Στο σημείο αυτό, ολοκληρώθηκε η συνεδρίαση της Διαρκούς Επιτροπής Παραγωγής και Εμπορίου με θέμα την ενημέρωση των μελών της Επιτροπής μας από τον Υπουργό Υποδομών και Μεταφορών, τον κ. Κώστα Καραμανλή, σύμφωνα με το άρθρο 32 παρ. 9 του Κανονισμού της Βουλής, σχετικά με την προσυμβατική διαδικασία για το έργο «Διευθέτηση Ρέματος Εσχατιάς – Τμήμα από Συμβολή Αγωγού Ευπυρίδων έως Λεωφόρο Πάρνηθος».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αντωνιάδης Ιωάννης, Βλάχος Γεώργιος, Γιόγιακας Βασίλειος, Καρασμάνης Γεώργιος, Μπουκώρος Χρήστος, Οικονόμου Ιωάννης, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Φόρτωμας Φίλιππος, Παππάς Νικόλαος, Καφαντάρη Χαρά, Χαρίτσης Αλέξανδρος (Αλέξης), Γκόκας Χρήστος και Λογιάδης Γεώργιος.

Τέλος και περί ώρα 14.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**